有懷都下寒食
作者：李廌
朝代：宋

paragraphs: 上國茲晨每豫遊，仙仗繚繞來瀛洲。
天王高御寶津樓，侍臣壁立環諸侯。
簫韶引風摇樹羽，晴波飛影動宸旒。
闌干仙人深霧縠，樓前彩纜繫龍舟。
錦標霞舉奪日精，萬楫競渡馳蛟虬。
天顔一解四海春，樂歲已忘凶年憂。
况今持盈戒欹器，不使逸豫常從流。
錦帆高張亦佳耳，清汴東注貫揚州。